บริษัทสหมิตรถังแก๊ส จำกัด (มหาชน)

ส่วนที่ 1

ข้อมูลสรุป ( Executive Summary )

ข้อมูลทั่วไป

บริษัท สหมิตรถังแก๊ส จำกัด (มหาชน)
ประกอบธุรกิจหลักประเภทผลิตถังแก๊สปิโตรเลียมเหลวจำหน่ายทั้งในประเทศและต่างประเทศให้กับลูกค้ากลุ่มผู้ค้าน้ำมัน
ทุนจดทะเบียนและเรียกชำระแล้ว 240 ล้านบาท
มีที่ตั้งสำนักงานใหญ่และโรงงานที่ถนนบางขุนเทียน-ชายทะเล จ.กรุงเทพฯ
ซึ่งได้รับการรับรองระบบคุณภาพ ISO 9002 ตั้งแต่ปี 2538
ปัจจุบันโรงงานแห่งนี้มีกำลังการผลิตเต็มที่ประมาณ 5 ล้านใบต่อปี
อัตราการใช้กำลังการผลิตปีที่ผ่านมาเฉลี่ยที่ 70%

การผลิตและผลิตภัณฑ์

ถังแก๊สปิโตรเลียมเหลวที่บริษัทผลิตตามมาตรฐานอุตสาหกรรม กระทรวงอุตสาหกรรมมี 2 แบบ คือ
ถัง 2 ส่วน และ 3 ส่วน ซึ่งทำให้บริษัทสามารถผลิตถังขนาดต่างๆได้ตามความต้องการของลูกค้า
โดยมีขนาดบรรจุตั้งแต่ 1.25 – 50 กก. ( 3 – 108 ลิตร ) วัตถุดิบที่สำคัญที่ใช้ในการผลิต
ได้แก่เหล็กแผ่นรีดร้อน ( เกรดสำหรับผลิตถังแก๊ส ) ซึ่งสามารถจัดหาได้ทั้งในประเทศ
และต่างประเทศ ในปีที่ผ่านมา
สัดส่วนการซื้อวัตถุดิบและวัสดุที่ใช้ในการผลิตในประเทศและต่างประเทศอยู่ที่อัตราร้อยละ 66 : 34

การจำหน่ายและช่องทางการจำหน่าย

ผลิตภัณฑ์ของบริษัทถูกจำหน่ายให้กับลูกค้าทั้งในประเทศและต่างประเทศ
ซึ่งมีทั้งการขายตรงและจำหน่ายผ่านตัวแทน
โดยส่วนใหญ่ลูกค้าในต่างประเทศจะแต่งตั้งบริษัทตัวแทนท้องถิ่นเพื่อการประสานงาน
ซึ่งจะทำให้บริษัทลดภาระทางด้านเอกสาร ง่ายต่อการวางแผนจำหน่าย
ตลอดจนการบริหารจัดการสินค้าคงคลัง โดยกลุ่มลูกค้าในต่างประเทศได้แก่
กลุ่มประเทศในแถบเอเชีย ยุโรป อาฟริกา และอเมริกา ในปีที่ผ่านมา
สัดส่วนการจำหน่ายในประเทศต่อต่างประเทศ อยู่ที่อัตราร้อยละ 39 : 61 โดยในปี ที่ผ่านมา
บริษัทสามารถขยายตลาดต่างประเทศได้มากขึ้นและในปีหน้าคาดว่าบริษัทจะสามารถขยายตลาดต่างประเทศออกไปได้อีก
ด้านตลาดในประเทศ สำหรับปี 2546 มียอดลดลงจากปี 2545
สืบเนื่องจากผลกระทบของโรคซาร์สไปทั่วภูมิภาคเอเชียในช่วงกลางปี 2546
สำหรับในปีหน้าคาดว่าตลาดในประเทศจะกลับมาเติบโตตามสภาวะปกติ อย่างไรก็ตาม
ถึงแม้จะมีปัญหาดังกล่าว บริษัทยังคงสามารถเพิ่มยอดขายได้สูงขึ้นประมาณ 5 %

ภาวะอุตสาหกรรมและการแข่งขัน

เนื่องจากสินค้าถังแก๊สถูกควบคุมโดยมาตรฐานของกระทรวงอุตสาหกรรม ดังนั้น
การแข่งขันจึงเน้นที่ความพึงพอใจของลูกค้าในเรื่องการส่งมอบสินค้าและราคาเป็นสำคัญ
โดยเฉพาะอย่างยิ่งแนวโน้มการแข่งขันทางด้านราคาจะรุนแรงขึ้น
บริษัทจึงจำเป็นต้องเร่งพัฒนาประสิทธิภาพในการผลิตเพื่อให้มีต้นทุนที่สามารถแข่งขันได้
ในส่วนของตลาดในประเทศ รัฐบาลได้มีมาตรการกำจัดถังผิดกฎหมายออกจากตลาดค้าแก๊สหุงต้ม
หรือที่เรียกกันว่า " ถังขาว "
มาตรการดังกล่าวทำให้ผู้ผลิตถังแก๊สที่ระบบและคุณภาพในการผลิตยังไม่ได้ตามข้อกำหนดไม่สามารถที่จะผลิตสินค้าออกสู่ตลาดได้
จึงเป็นปัจจัยสำคัญที่ทำให้อัตราการขยายตัวของถังแก๊สในประเทศยังคงเป็นไปอย่างสม่ำเสมอ
ในส่วนของตลาดต่างประเทศ
บริษัทยังคงต้องหากลยุทธ์ต่างๆเพื่อให้สามารถรักษาส่วนแบ่งเดิมและขยายส่วนแบ่งตลาดใหม่ออกไปได้

1

ปัจจัยความเสี่ยงและข้อพิพาททางกฎหมาย

บริษัทถูกฟ้องร้องเป็นจำเลยในฐานะผู้ค้ำประกันหนี้สินให้บริษัทที่เกี่ยวข้องกันแห่งหนึ่ง
บริษัทและบริษัทที่เกี่ยวข้องจึงได้ร่วมกันดำเนินการเจรจาปรับโครงสร้างหนี้กับเจ้าหนี้สถาบันการเงินเสร็จไปส่วนหนึ่งแล้ว
เป็นผลให้กระบวนการพิจารณาคดีทางกฎหมายหยุดไว้และมีการถอนคดีในเวลาต่อมา ในระหว่างนี้
บริษัทและบริษัทที่เกี่ยวข้องอยู่ระหว่างดำเนินการตามสัญญาปรับโครงสร้างหนี้
หากไม่มีการผิดนัดหรือผิดสัญญาปรับโครงสร้างหนี้ คดีดังกล่าวก็จะไม่ส่งผลกระทบใดๆกับบริษัท ซึ่ง ณ
ปัจจุบัน ยังไม่มีการผิดสัญญาใดๆเกิดขึ้น นอกจากนี้
บริษัทที่เกี่ยวข้องยังอยู่ระหว่างเร่งดำเนินการหาแนวทางพลิกฟื้นธุรกิจ
เพื่อมิให้ส่งผลกระทบต่อบริษัทในฐานะผู้ค้ำประกันมากนัก อย่างไรก็ตาม
บริษัทยังคงมีภาระผูกพันต่อการค้ำประกันหนี้สินดังกล่าว
ถึงแม้ว่าการปรับโครงสร้างหนี้จะได้ถูกดำเนินการไปส่วนหนึ่งแล้ว
บริษัทในฐานะผู้ค้ำประกันจึงได้แต่งตั้งที่ปรึกษาทางการเงินเป็นตัวแทนในการเจรจาปรับโครงสร้างหนี้ของบริษัทที่เกี่ยวข้องกันอีกครั้งหนึ่ง
โดยมีวัตถุประสงค์เพื่อปลดภาระค้ำประกันของบริษัท อันจะส่งผลให้ฐานะการเงินของบริษัทมั่งคงขึ้น
คาดว่าการเจรจาจะเสร็จสิ้นภายในปี 2547 นี้

ในส่วนของการปรับโครงสร้างหนี้ของบริษัทเองนั้น
บริษัทได้เข้าทำสัญญาปรับโครงสร้างหนี้กับธนาคารและเจ้าหนี้สถาบันการเงิน เมื่อวันที่ 29 มิถุนายน
2544 และได้ผ่านการอนุมัติจากที่ประชุมผู้ถือหุ้นเมื่อวันที่ 28 กันยายน 2544 ที่ผ่านมา
เป็นผลให้หุ้นของบริษัทได้กลับเข้าทำการซื้อขายในตลาดหลักทรัพย์ฯได้ใหม่ในหมวด “REHABCO”
ตั้งแต่วันที่ 29 ตุลาคม 2544 จนถึงปัจจุบัน อย่างไรก็ตาม เมื่อวันที่ 28 มีนาคม 2546
ตลาดหลักทรัพย์ได้ปรับปรุงแนวทางในการดำเนินการกับบริษัทจดทะเบียนที่อยู่ระหว่างฟื้นฟูกิจการในหมวด
REHABCO
เป็นผลให้บริษัทมีความเสี่ยงเพิ่มขึ้นโดยเข้าข่ายอาจถูกเพิกถอนออกจากการเป็นบริษัทจดทะเบียนในตลาดหลักทรัพย์
หากบริษัทไม่สามารถแก้ปัญหาภาระค้ำประกันดังกล่าวและบริษัทที่เกี่ยวข้องก็ไม่สามารถแก้ปัญหาฐานะการเงินและกลับมาดำเนินธุรกิจตามปกติเพื่อชำระหนี้ได้เองโดยไม่ส่งผลกระทบต่อบริษัทในฐานะผู้ค้ำประกันด้วย

ระบบควบคุมภายใน

บริษัทได้ว่าจ้างบริษัทสอบบัญชีธรรมนิติ ให้เป็นผู้ตรวจสอบภายในตั้งแต่ปี 2542 เป็นต้นมา
รายงานผลการตรวจสอบที่ได้ไม่ปรากฎจุดอ่อนหรือข้อบกพร่องที่เป็นสาระสำคัญอันอาจทำให้เกิดความเสียหายต่อทรัพย์สินโดยรวมของบริษัท
นอกจากนี้ ตั้งแต่ปี 2545 เป็นต้นมา
บริษัทได้พยายามที่จะดำเนินธุรกิจให้เป็นไปตามหลักการกำกับดูแลกิจการที่ดี
เพื่อความมั่นใจของผู้ลงทุนและผู้เกี่ยวข้องทุกฝ่าย

ผลการดำเนินงานในปี 2546

ในปีนี้บริษัทมีผลกำไรสุทธิ 10 ล้านบาท ซึ่งส่วนใหญ่เป็นผลจากการปรับเปลี่ยนแหล่งเงินทุนใหม่
ทำให้ภาระหนี้สินของบริษัทลดลงมาก นอกจากนี้การเข้าทำสัญญาปรับโครงสร้างหนี้ในปี 2544
เป็นผลให้ต้นทุนทางการเงินลดลงและกลับเข้าสู่อัตราตลาด เพื่อสามารถแข่งขันในธุรกิจได้

( ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์ )

2